|  |
| --- |
| **שמות פרק ד: וַיְהִי בַדֶּרֶךְ בַּמָּלוֹן וַיִּפְגְּשֵׁהוּ ה' וַיְבַקֵּשׁ הֲמִיתוֹ – על מה נענש משה – שתי גישות**(יט) וַיֹּאמֶר ה' אֶל מֹשֶׁה בְּמִדְיָן לֵךְ שֻׁב מִצְרָיִם כִּי מֵתוּ כָּל הָאֲנָשִׁים הַמְבַקְשִׁים אֶת נַפְשֶׁךָ. (כ) וַיִּקַּח מֹשֶׁה אֶת אִשְׁתּוֹ וְאֶת בָּנָיו וַיַּרְכִּבֵם עַל הַחֲמֹר וַיָּשָׁב אַרְצָה מִצְרָיִם וַיִּקַּח מֹשֶׁה אֶת מַטֵּה הָאֱלֹהִים בְּיָדוֹ. (כא) וַיֹּאמֶר ה' אֶל מֹשֶׁה בְּלֶכְתְּךָ לָשׁוּב מִצְרַיְמָה רְאֵה כָּל הַמֹּפְתִים אֲשֶׁר שַׂמְתִּי בְיָדֶךָ וַעֲשִׂיתָם לִפְנֵי פַרְעֹה וַאֲנִי אֲחַזֵּק אֶת לִבּוֹ וְלֹא יְשַׁלַּח אֶת הָעָם. (כב) וְאָמַרְתָּ אֶל פַּרְעֹה כֹּה אָמַר ה' בְּנִי בְכֹרִי יִשְׂרָאֵל. (כג) וָאֹמַר אֵלֶיךָ שַׁלַּח אֶת בְּנִי וְיַעַבְדֵנִי וַתְּמָאֵן לְשַׁלְּחוֹ הִנֵּה אָנֹכִי הֹרֵג אֶת בִּנְךָ בְּכֹרֶךָ. (כד) וַיְהִי בַדֶּרֶךְ בַּמָּלוֹן וַיִּפְגְּשֵׁהוּ ה' וַיְבַקֵּשׁ הֲמִיתוֹ. (כה) וַתִּקַּח צִפֹּרָה צֹר וַתִּכְרֹת אֶת עָרְלַת בְּנָהּ וַתַּגַּע לְרַגְלָיו וַתֹּאמֶר כִּי חֲתַן דָּמִים אַתָּה לִי. (כו) וַיִּרֶף מִמֶּנּוּ אָז אָמְרָה חֲתַן דָּמִים לַמּוּלֹת. |
| **שאלות**1. את מי בקש ה' להמית? למה – מה היה החטא?
2. איך צפורה ידעה מה הפתרון לבעיה?
3. למה דווקא צפורה מלה?
4. פסוק כא – על מה מדבר? למה פתאום ה' מצווה את משה שוב? ולמה מדבר כבר על מכת בכורות?
 |
| **גישה 1:** . העונש בא על עיכוב בקיום מצוות מילה |  |
| רש"י שמות ד':כ"ד-כ"ו(כד) ויבקש המיתו - המלאך למשה, לפי שלא מל את אליעזר בנו, ועל שנתרשל נענש מיתה. תניא אמר רבי יוסי חס ושלום לא נתרשל, אלא אמר אמול ואצא לדרך, סכנה היא לתינוק עד שלשה ימים, אמול ואשהה שלשה ימים, הקדוש ברוך הוא צוני (שמות ד':י"ט) לך שוב מצרים. ומפני מה נענש, לפי שנתעסק במלון תחלה.  | **עדיין קשה:**1. למה עונש כל כך חמור?
2. למה דווקא צפורה ביצעה את המילה?
 |
| **מכילתא יתרו**את שני בניה וגו' נכריה, ר' יהושע אומר, ארץ נכריה היתה לו ודאי. ר' אלעזר המודעי אומר, בארץ נכריה [נכר יה]. אמר משה, הואיל וכל העולם עובדי עבודה זרה, אני אעבוד למי שאמר והיה העולם. שבשעה שאמר משה ליתרו, תן לי צפורה בתך לאשה, אמר לו יתרו, קבל עליך דבר זה שאומר לך ואני נותנה לך לאשה, אמר לו מהו, אמר לו בן שיהיה לך תחלה יהיה לעבודה זרה, מכאן ואילך לשם שמים, וקבל עליו. אמר לו השבע לי, וישבע לו, שנ' (שמות ב':כ"א) ויואל משה. אין אלה אלא לשון שבועה שנ' (שמואל א' י"ד:כ"ד) ויואל שאול את העם לאמר, וכתיב (מלכים ב' ה':כ"ג) ויאמר נעמן הואל וקח ככרים. לפיכך הקדים המלאך להרוג את משה, מיד ותקח צפורה צר ותכרות את ערלת בנה וגו' | המדרש מתאר את הזהות הדתית של יתרו. מה לדעתכם היתה הזהות הדתית של צפורה? |
| **מסכת בבא בתרא ק"ט**אמר רבי אלעזר: לעולם ידבק אדם בטובים, שהרי משה שנשא בת יתרו יצא ממנו יהונתן, אהרן שנשא בת עמינדב יצא ממנו פנחס. |  |
| **שופטים י"ח: ל'-ל"א**וַיָּקִימוּ לָהֶם בְּנֵי-דָן, אֶת-הַפָּסֶל; וִיהוֹנָתָן בֶּן-גֵּרְשֹׁם בֶּן-מְנַשֶּׁה הוּא וּבָנָיו, הָיוּ כֹהֲנִים לְשֵׁבֶט הַדָּנִי, עַד-יוֹם, גְּלוֹת הָאָרֶץ.  **לא** וַיָּשִׂימוּ לָהֶם, אֶת-פֶּסֶל מִיכָה אֲשֶׁר עָשָׂה, כָּל-יְמֵי הֱיוֹת בֵּית-הָאֱלֹהִים, בְּשִׁלֹה.   | מה קרה בסיפור זה? שימו לב לאותיות הקטנות. |
| שד"ל שמות ד':כ"ג (ר' שמואל דוד לוצאטו, שד"ל איטליה 1800-1865)ואשר אני אחזה לי כי הנה משה אמר ליתרו (למעלה י"ח) ואראה העודם חיים, מוכח מזה שלא הגיד לו דבר משליחות ה', רק אמר כי נכסף לראות בית אביו, א"כ בהוליכו עמו את אשתו ואת בניו, שלא ידעו דבר מענין השליחות, אין ספק כי אשתו ובנו הגדול כשיראו, שילך לפני מלך מצרים לדבר לו לשלח את ישראל, יניאו את לבו ויעכבוהו מעשות שליחותו מיראתם שמא פרעה ימיתהו, וה' ידע זאת ורע בעיניו על שהוליך אשתו ובניו עמו, ובפרט כי משה כבר נפתה אחר עצת אשתו והיה שומע לעצתה יותר מן הראוי, כי איחר מילת בנו אחר עבור שמונת ימים, שאם היה בתוך שמונת ימים ללידתו, לא ייתכן שתצא אשתו עמו לדרך, א"כ נראה ששמע בקולה למול אותו בן י"ג שנה כמשפט הישמעאלים והמדינים...ולהיות כי עדיין קרובים היו למדין, חזרה צפורה עם בניה לבית אביה, ומשה הלך לבדו, וזה היה רצון האל, כדי שלא יהיה למשה מעכב לעשות שליחותו. וזה טעם אחר שלוחיה (למטה י"ח ב'), כי כאן שילח אותה והלכה אל בית אביה. | מה דעת שד"ל על צפורה?מיצאו תמיכה לשיטה שצפורה אשמה בהחלטה לא למול את הבן בזמן מן הפסוק הסמוך לסיפור:"וָאֹמַר אֵלֶיךָ שַׁלַּח אֶת בְּנִי וְיַעַבְדֵנִי **וַתְּמָאֵן** לְשַׁלְּחוֹ הִנֵּה אָנֹכִי הֹרֵג אֶת בִּנְךָ בְּכֹרֶךָ." |
| רס"ג (ר' סעדיה גאון, מצרים 882-942)(מובא בר' יונה אבן ג'נאח ספר השורשים "שלח" )ויש מי שאמר באחר שלוחיה - אחר ששלחה אל בית אביה, אמרו שמה שאמר הכתוב ויקח משה את אשתו ואת בניו וירכיבם על החמור, ראוי שיהיה סמוך לו וישלחה אל בית אביה ואחר כן וישב ארצה מצרים. אמר ולא היה משה עמה כשארע בעת שעכבה מילת אליעזר(רס"ג מובא בר' אברהם בן הרמב"ם שמות ד':כ"ד ) ופגע בהם יום שמיני בתוך הדרך בחזרתה למדין והתרשלה מן המילה בשגיאה או שחשבה שמותר לעכב מפני שהיה בדרך  | 1. לפי רס"ג, למה דווקא צפורה ביצעה את המילה?
2. לפי רס"ג, ויבקש להמיתו – את מי?
3. איזו תמיכה יש לפירוש רס"ג מן הפסוק הזה: (כ) וַיִּקַּח מֹשֶׁה אֶת אִשְׁתּוֹ וְאֶת בָּנָיו וַיַּרְכִּבֵם עַל הַחֲמֹר **וַיָּשָׁב** אַרְצָה מִצְרָיִם.
 |
| ר' בחיי שמות ב':כ"א (ר' בחיי בן אשר אבן חלואה, סראגוסה, 1255-1340)ויואל משה - מה ראה משה ליטפל ביתרו עובד ע"ג? אלא היה משה בורח מפני פרעה ומתירא ממנו שמא יגלגל עלילות בכל מקום שהוא כדי שיהרגוהו, ועל כן הלך להתחתן עם אחד הכהנים שהם כומרים לע"ג, מפני שהיו כל נכסיהם בני חורין אין למלך עליהם שום נגישה ולא שום תביעה, כענין שכתוב: "רק אדמת הכהנים לבדם לא היתה לפרעה" וכתיב: "כי חק לכהנים מאת פרעה, ועל כן רצה להתחתן עם אחד מהם, ושישא בתו אחר שנתגייר. ומה שבחר יתרו מן הכהנים, מפני שהיו לו בנות רבות, כדי שיעשה לו זו וירצו בו לאלתר ולא ידקדקו עמו, ומזה אמר "ולכהן מדין שבע בנות" (פסוק טז), כי מה צורך להזכיר שהיו לו שבע בנות, אלא שמן הטעם הזה רצה להטפל במקום ההוא, ורצה להשבע להם בדבר, שכן דרשו רז"ל (שמו"ר א, מ) "ויואל משה", אין אלה אלא שבועה, כך שמעתי מפי הרב רבי דן ז"ל. | לפי דעה זאת שמייחסת לצפורה אופי די שלילי, איך ר' בחיי מסביר את החלטת משה להתחתן איתה? |
| גישה 2: . העונש בא על עיכוב בקיום שליחות ה' להוציא את בנ"י ממצרים |  |
| רשב"ם שמות ד':י"ד, כ"ד-כ"ו (ר' שמואל בן מאיר, צרפת, 1085-1174) (יד) ויחר אף י"י במשה - וחרון אף עשה רושם לפי הפשט כאמור לפנינו ויפגשהו י"י ויבקש המיתו, כשפירשתי אצל יעקב כשנעשה צולע על יריכו. (רשב"ם על בראשית פרק לב) ומה שלקה יעקב ונצלע לפי שהקב"ה הבטיחו והוא היה בורח. וכן מצינו בכל ההולכים בדרך שלא ברצון הקב"ה או ממאנים ללכת שנענשו במשה כתיב שלח נא ביד תשלח ויחר אף ה' במשה. ולפי הדרש אע"פ שאמרו חכמים בכ"מ חרון אף עושה רושם וכאן מה רושם יש הלא אהרן אחיך הלוי עתיד הוא להיות לוי ואתה כהן ועכשיו הוא יהיה כהן ואתה לוי. אך לפי הפשט לפי שהיה מתעצל ללכת כתב ויהי בדרך במלון ויפגשהו ה' ויבקש המיתו. וכן ביונה שנבלע במעי הדגה. וכן בבלעם ויחר אף אלהים כי הולך הוא ונעשה חיגר כדכתיב ותלחץ רגל בלעם. וילך שפי חיגר כמו ושפו עצמותיו (כד) ויפגשהו ה' - המלאך. כי היה מתעצל בהליכתו ומוליך אשתו ובניו. | היתרון הגדול בגישה זאת שמפורש בכתוב שה' כעס על משה.**עדיין קשה:**1. למה דווקא צפורה?
2. למה הפתרון הוא מילה?
 |
| מדרש אגדה שמות ד':כ"דויהי בדרך במלון. אם דרך למה מלון, אלא מלמד שהיה משה נכנס ויצא ממלון לדרך, ומדרך למלון, והיה מהרהר בדעתו ואומר אם ילך למצרים לגאול את ישראל אם לאו, לפי שהיה מהרהר בדעתו אם אומר הגיע זמן הגאולה, יאמרו בודאי אנו יודעין שהקב"ה אמר שיהא השעבוד ארבע מאות שנה, ועדיין אין עת הגאולה. ואם אומר להקב"ה אנה אני הולך שהרי עדיין לא הגיע ארבע מאות שנה, [י?]כעס עליו הקדוש ברוך הוא.  |  |
| צרור המור שמות ד':כ"ד-כ"ה (אברהם סבע, ספרד, 1440-1508)(כד) ויהי בדרך במלון ויפגשהו ה' ויבקש המיתו. אולי שרצה להענישו לפי שלא נזדרז למצות כהוגן ולקח אשתו עמו. ולכן כשמשה הרגיש בדבר פירש ממנה. וזהו מאמר רז"ל משה פירש מאשתו מדעתו. ועזבה במלון והלך לדרכו ושלחה לבית אביה. והעד ויקח יתרו חותן משה את צפורה וגו'.(כה) ותקח צפורה צור למול בנה. וזה לאות שלא היה משה שם. כי אין זה מעשה אשה כי משה צוה עליה לעשות. זה חתן דמים אתה לי. כאשה שמפייסת ומשחקת את בנה הקטן וקוראה לו בעלי וחתני ואבי.  |  |
| חזקוני שמות ד':כ"ד-כ"ו (חזקיה בן מנוח, צרפת, מאה ה13) (כה) ותגע לרגליו של הילד זו המילה, כמו לא עשה את רגליו. וצריך לסרס את המקרא ותקח צפורה צר ותגע הצר לרגליו של ילד ותכרות את ערלת בנה. ד"א השליכה המילה לרגליו של מלאך להיות במקום קרבן והועיל וכן מצינו בגדעון ומנוח שהקריבו קרבן לפני המלאך. ד"א לרגליו של משה כי בדם המצוה יסתלק לו הנגף כמו שמצינו במצרים שדם הפסח לא היה נותן המשחית לבא.  | מהם שלשת הפירושים שחזקוני מציע ל"ותגע לרגליו"? |
| **אבן עזרא שמות ד': כ"ו** (ר' אברהם אבן עזרא, אנדאלוסיה 1090-1164)(כו) וירף - דמים בלשון הקדש על ב' ענינים. האחד שפיכות דמים. כמו איש דמים אתה לי. והמפרש שהוא חיים איננו לשון. והשני לשון רבים מדם ממש כמו בדמיך חיי והנה אמרה בראותה שסר החולי ממשה אין אתה בני חתן דמים שהוא מענין הריגה. רק אתה חתן מתבוסס בדם המילה. ומולות שם דבר. והנה על ל' רבים בעבור דמים: | השווה בין פירוש המילה "דמים" בדברי צפורה הראשונים – "כי חתן דמים אתה לי" לדבריה האחרונים – "חתן דמים למולות"? |
| **ספר הגלוי לר"י קמחי** (עמ' 68-69) (1105-1170- אנדאלוסיה)וכאשר נראה לו הא-ל וחזר ליתרו חתנו, היה מתרשל משליחו', כי אמ' בלבו שמא לעתים רחוקות תהיה הנבואה זו, עד שאמ' לו לך שוב מצרימה. ולקח אשתו ובניו עמו כי אמ' שמא תתאחר הגאולה ותהיה ביתי עמי. וכאשר ראה הא-ל כי נתעצל בשליחותו והיה מוליך אשתו ובניו ויאמרו ישראל לא בא זה להוציאנו כי אם לגור בארץ, חזר ואמ' "לך ואמרת אל פרעה בני בכורי ישראל ואומר אליך שלח את בני" - ממצרים, ולך אל פרעה בשליחותי, "ותמאן לשלחו" - ואתה ממאן ללכת בשליחותי לשלחם ממצרים, ותלך בקושי, "הנה אנכי הורג" גרשם שהוא "בנך בכורך". וזהו ויהי בדרך במלון ויפגשהו ה' ויבקש המיתו, ויפגשהו נופל על הנזכר למעלה את בנך בכורך.  | איזה קשר יש לפי ר"י קמחי בין פסוק כ"ג לסיפור במלון? |